Imtella' Lulju 5, 2021 Minkejja żieda fil-każijiet ġodda ta' Covid-19 il-Prim Ministru tar-Renju Unit Boris Johnson ħabbar li se jneħħi diversi restrizzjonijiet. Fost il-miżuri li se jiġu rilaxxati hemm l-ilbies tal-maskra, ix-xogħol mid-dar, il-limitu fuq l-attendenzi għat-tiġijiet u l-funerali u d-distanza soċjali nkluż fl-istabbilimenti. Johnson ħabbar li l-pjan tal-Gvern huwa li dawn il-miżuri jitneħħew sad-19 ta' Lulju għalkemm konferma se tingħata fit-12 ta' Lulju. Huwa rrimarka li fir-rigward tal-gruppi fl-iskejjel, is-safar u l-kwarantina għad trid tittieħed deċiżjoni fil-jiem li ġejjin. Johnson irrikonoxxa li l-każijiet jistgħu jitilgħu għal 50,000 kuljum aktar tard dan ix-xahar u qal li rridu naċċettaw li se jkun hemm iktar imwiet. Fl-istess waqt sostna li rridu nitgħallmu ngħixu mal-virus u li n-nies iridu jkunu responsabbli għal saħħithom. Din id-deċiżjoni tapplika għall-Ingilterra għax l-Iskozja, Wales u l-Irlanda ta' Fuq jistgħu jiddeċiedu r-regoli tagħhom huma.